钦定古今图书集成/明伦汇编/皇极典/第174卷 > 册府元龟 > 《第五表》〈贞元六年〉
## 钦定古今图书集成/明伦汇编/皇极典/第174卷 > 册府元龟 > 《第五表》〈贞元六年〉

臣颀等言：“臣伏以尊号未复，累表陈情，伏奉明旨，固
守谦恭。”臣颀等上援天地神灵，次奉祖宗典法，列经
义而顺古，因人心以从时。词繁而不能陈明，诚端而
未蒙察纳，德美盛而犹蔽，宪度“缺而莫修。罪戾是忧，
冰炭交集。臣颀等诚惶诚恐，顿首顿首。”臣颀等伏以
先王之道，由大中而可久；近古之化，以弥文而益彰。
“则守谦而为恭，不如立中而垂法；表朴而礼略，不如
文明而化光。况于文质异时，而国家自有制度，岂直
为一王之法，固以过三代之文，其于规模，信为弘远。
陛下嗣训先祖，贻谋后圣，当践修以纂承，奚变更而
废坠？”臣等又复读《诏书》曰：“遐想哲王，则自燧人、神农、
殷汤之时有其事也。”又曰：“钦若典训，则自代宗、肃宗、
元宗而上，有其仪也。”又曰：“所诫者满，所尚者谦，守之
以诚，期于终始。”臣等以为去鸿名而贬损，谦之始也；
遵旧典而奉承，谦之终也；造次而未尝违于礼，守之
诚也；敬恭而无或蹈于专。所诫者满也。又曰：“虚美崇
饰，所不敢当。”伏惟皇帝陛下恤人之心，动天之德，致
理之文教，戡难之武功，著于颂声，光于史氏。上有其
寔，无虚美之谦；下尽其诚，非崇饰之伪。又曰：“勉一乃
心，共康庶政。”曩者公卿大夫，侍御携仆，或从捍牧圉，
或备持戈矛，盖有同力之诚，而无离德之间。今者四
岳群后，九土庶邦，外自藩维，内及宗室黄发，耆老青
衿，诸儒或佥以同辞，或远而抗疏，一心之效也。群材
序进，“百职交修，烽燧不惊，兵戈以息；钻凿不用，狱讼
以止。六气和而风雨时，五谷昌而仓廪寔，庶政之康
也。”诚由教化，以致雍熙，自当冠于皇王，宁复谢于尧
禹。宜加明号，以表成功。陛下虽以为辞，臣等未知其
说。又伏奉诏旨，令臣等断表。伏以君亲一致，臣子一
例。而《春秋》之义，以王父命辞父命，不以父命辞王父
命，则臣颀等得遵先帝之典，以违陛下之诏。谨冒昧
万死，伏请复上尊号如前。不胜惶惧恳迫之至，谨复
诣朝堂奉表固请以闻。臣颀等诚惶诚恐，诚勤诚恳，
顿首顿首。谨言。